## Carlos Mazón sol·licitarà un pla nacional contra inundacions i la creació d’un fons extraordinari per a catàstrofes

*** El cap del Consell elevarà estes dos propostes en la XXVII Conferència de Presidents amb “l’esperança que s’arribe a un consens per a la seua posada en marxa en benefici de tots”
* Assegura que el pla millorarà “la resposta a situacions d’emergència provocades per fenòmens climàtics extrems” al mateix temps que permetrà adoptar mesures de prevenció i reforçar sistemes de defensa climàtica i hidrològica”
* Explica que ha d’incloure l’execució d’almenys 30 obres prioritàries per a la defensa hidrològica per valor inicial estimat de més de 3.000 milions d’euros
* El fons extraordinari nacional per a les catàstrofes permetrà immediatesa en la resposta i concedir ajudes, indemnitzacions i fons de primera necessitat de manera automàtica**

**València.**

El president de la Generalitat, Carlos Mazón, ha avançat que sol·licitarà demà en la XXVII Conferència de Presidents “l’elaboració d’un pla nacional contra inundacions i altres catàstrofes anàlogues i la creació d’un fons extraordinari nacional per a catàstrofes”.  
   
El cap del Consell ha assegurat que l’objectiu d’estes propostes “és arbitrar mesures i polítiques per a defendre’ns millor de les catàstrofes naturals, previndre-les en la mesura que siga possible i donar la resposta més eficaç i eficient possible en el cas que es produïsquen”.  
   
Així, ha demandat “consens, diàleg i la participació de tota la societat civil” per a un pla nacional contra inundacions que prepare “tota Espanya sobre la base de l’experiència valenciana contra els riscos de les avingudes amb les infraestructures necessàries alhora que millorem els nostres sistemes d’alerta primerenca, avisos, els nostres protocols de protecció civil i fomentem la cultura de l’emergència.”  
   
Mazón ha explicat que este pla ha d’incloure les reformes legislatives necessàries, així com l’execució d’almenys 30 obres prioritàries per a la defensa hidrològica –que porten anys de retard– per valor inicial estimat de més de 3.000 milions d’euros en els punts de més risc, “com a mínim d’inundacions” a on viuen al voltant de 2,5 milions d’espanyols.  
A més de la implantació dels mitjans tecnològics “més avançats” que permeten la millor gestió de la informació tant per a previndre riuades com per a quan estes es produïsquen.  
   
Ha afegit que tot això requerirà l’harmonització i reestructuració de les polítiques d’ordenació urbanística i del territori i del foment de la conscienciació ciutadana per a aconseguir una verdadera cultura de l’emergència i l’autoprotecció.  
   
El cap de l’executiu valencià ha incidit en què estes mesures “milloraran tant en la resposta a les situacions d’emergència provocades pels fenòmens climàtics extrems, com en les mesures destinades a la prevenció per a mitigar l’impacte d’estos fenòmens”, alhora que “es promou una gestió sostenible dels nostres recursos mentres reforcem els nostres sistemes de defensa climàtica i hidrològica”.  
   
**Fons extraordinari per a catàstrofes**  
   
El president de la Generalitat ha exposat que el fons extraordinari nacional per a catàstrofes, constituït a través d’una llei, evitarà a les administracions que han d’afrontar una catàstrofe endeutar-se per a fer front als gastos, inversions i ajudes en cas de catàstrofe.  
   
També ha apuntat que es guanyarà en immediatesa en la resposta fins que els mecanismes de resposta a través d’asseguradores i Consorci estiguen activats i cobrirà, parcialment, les contingències no resoltes en els mecanismes de suport a les catàstrofes naturals per falta de cobertura inicial.  
   
En definitiva, el fons extraordinari permetrà “eliminar burocràcia, processos lents i discussions competencials de manera que la resposta per a concedir ajudes, indemnitzacions i fons de primera necessitat siga ja, per sempre i per llei, de manera automàtica”, ha puntualitzat Carlos Mazón.

Fecha: 12/12/2024